CELEX: 32010R0446
Language: ro
Date: 2010-05-21 00:00:00
Title: Regulamentul (UE) nr. 446/2010 al Comisiei din 21 mai 2010 de deschidere a vânzărilor de unt prin procedură de licitație

22.5.2010   
            
            
               RO
            
            
               Jurnalul Oficial al Uniunii Europene
            
            
               L 126/17
            
         Regulamentul (UE) NR. 446/2010 AL COMISIEI
   din 21 mai 2010
   de deschidere a vânzărilor de unt prin procedură de licitație
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 43 literele (f) și (j) coroborat cu articolul 4,
   întrucât:
   
               (1)
            
            
               Având în vedere situația actuală de pe piața untului în ceea ce privește cererea și prețurile, precum și nivelul stocurilor de intervenție, este oportun să se deschidă vânzările de unt de intervenție prin procedură de licitație în conformitate cu Regulamentul (UE) nr. 1272/2009 al Comisiei din 11 decembrie 2009 de stabilire a normelor de punere în aplicare a Regulamentului (CE) nr. 1234/2007 al Consiliului cu privire la achiziționarea și vânzarea produselor agricole în cadrul schemei de intervenție publică (2).
            
         
               (2)
            
            
               Pentru o mai bună gestionare a vânzărilor din stocurile de intervenție, trebuie să se stabilească data până la care untul de intervenție trebuie să fi intrat în depozitare pentru a fi disponibil pentru vânzare.
            
         
               (3)
            
            
               Articolul 40 alineatul (4) litera (b) din Regulamentul (UE) nr. 1272/2009 prevede necesitatea stabilirii termenelor limită până la care pot fi depuse ofertele de participare la licitație.
            
         
               (4)
            
            
               În conformitate cu articolul 45 din Regulamentul (UE) nr. 1272/2009, trebuie stabilit termenul limită până la care agențiile de intervenție notifică Comisiei toate ofertele de participare la licitație admisibile.
            
         
               (5)
            
            
               Având în vedere volatilitatea crescută a prețurilor pieței, este oportun să se majoreze valoarea garanției de licitație prin derogare de la articolul 44 litera (b) din Regulamentul (UE) nr. 1272/2009.
            
         
               (6)
            
            
               Comitetul de gestionare a organizării comune a piețelor agricole nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   Domeniul de aplicare
   Se deschide vânzarea prin procedură de licitație a untului intrat în depozitare înainte de 1 octombrie 2009, în conformitate cu condițiile prevăzute în titlul III din Regulamentul (UE) nr. 1272/2009.
   Prețul propus este prețul la 100 kg de produs.
   Articolul 2
   Datele de depunere
   (1)   Termenul de depunere a ofertelor ca răspuns la invitațiile individuale de participare la licitație expiră în prima și în a treia zi de marți a fiecărei luni, la ora 11.00 (ora Bruxelles-ului). Cu toate acestea, pentru luna august termenul expiră în a patra zi de marți, la ora 11.00 (ora Bruxelles-ului), iar pentru luna decembrie termenul expiră în a doua zi de marți, la ora 11.00 (ora Bruxelles-ului). În cazul în care respectiva zi de marți coincide cu o zi nelucrătoare, termenul expiră în ziua lucrătoare precedentă, la ora 11.00 (ora Bruxelles-ului).
   (2)   Termenul de depunere a ofertelor pentru prima licitație individuală expiră la 1 iunie 2010, ora 11.00 (ora Bruxelles-ului).
   (3)   Ofertele se depun la agențiile de intervenție (3).
   Articolul 3
   Notificarea Comisiei
   Notificarea prevăzută la articolul 45 din Regulamentul (UE) nr. 1272/2009 se efectuează la data limită de depunere a ofertelor pentru licitație, menționată la articolul 2 din prezentul regulament, până la ora 16.00 (ora Bruxelles-ului).
   Articolul 4
   Derogare
   Prin derogare de la articolul 44 litera (b) din Regulamentul (UE) nr. 1272/2009, valoarea garanției de licitație pentru unt este de 200 EUR /tonă.
   Articolul 5
   Intrarea în vigoare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 mai 2010.
      
         
            Pentru Comisie, pentru președinte
         
         Dacian CIOLOŞ
         
            Membru al Comisiei
         
      
   
   
      (1)  JO L 299, 16.11.2007, p. 1.
   
      (2)  JO L 349, 29.12.2009, p. 1.
   
      (3)  Adresele agențiilor de intervenție sunt disponibile pe site-ul CIRCA al Comisiei Europene (http://circa.europa.eu/Public/irc/agri/lait/library?l=/&vm=detailed&sb=Title).